Komisijos reglamentas (EB) Nr. 2126/96
1996 m. lapkričio 5 d.
iš dalies keičiantis Reglamentą (EB) Nr. 2543/95, nustatantį specialias išsamias eksporto licencijų sistemos taikymo alyvų aliejui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1581/96 [2], ypač į jo 2 ir 3 straipsnius,
kadangi 1995 m. spalio 30 d. Komisijos reglamente (EB) Nr. 2543/95 [3] nustatytos specialios išsamios eksporto licencijų sistemos taikymo alyvų aliejui taisykles; kadangi, atsižvelgiant į pirmaisiais taikymo metais įgytą patirtį, reikėtų tiksliau apibrėžti produktus, kurių eksporto licencijas būtina pateikti;
kadangi prašomos eksporto licencijos gali būti išduotos tik po tam tikro laiko, reikalingo, kad Komisija galėtų prireikus imtis ypatingų priemonių atsižvelgdama į valstybių narių perduotą informacija apie paraiškas; kadangi tada, kai ši informacija neišsami arba netiksli, Komisija negali imtis minėtų priemonių; kadangi dėl šios priežasties, siekiant užtikrinti tinkamą priemonių valdymą, licencijos turėtų būti išduodamos tik tiems kiekiams, apie kuriuos tinkamai pranešta;
kadangi, siekiant tiksliai kontroliuoti grąžinamąsias išmokas dėl išduotų eksporto licencijų, informaciją apie atsiimtas paraiškas licencijoms gauti ir nepanaudotus kiekius, kurią valstybės narės turi perduoti, reikėtų papildyti išsamia informacija apie grąžinamųjų išmokų normą;
kadangi šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2543/95 iš dalies keičiamas taip:
1. 1 straipsnis pakeičiamas taip:
"1 straipsnis
Eksportuojant KN 1509 ir 151000 kodais ženklinamus produktus, turi būti pateikiamos eksporto licencijos."
2. 3 straipsnio 2 dalis papildoma šia pastraipa:
"Tačiau licencijos išduodamos tik tose paraiškose nurodytiems kiekiams, apie kurias pranešta remiantis 5 straipsnio 1 dalies a punkto nuostata."
3. 5 straipsnio 1 dalies c punktas papildomas žodžiais "ir atitinkamas grąžinamąsias išmokas".
4. 5 straipsnio 3 dalis pakeičiama taip:
"3. Kiekvieną mėnesį, pasibaigus eksporto licencijų galiojimo laikui, valstybės narės praneša Komisijai apie nepanaudotose eksporto licencijose nurodytus kiekius ir su jais susijusias grąžinamąsias išmokas."
5. Priedo C ir D dalys pakeičiamos šio reglamento priede pateiktomis dalimis.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. lapkričio 5 d.